b'\n_START_ARTICLE_\nMario \xc5\xa0o\xc5\xa1tari\xc4\x8d\n_START_SECTION_\nKlub\n_START_PARAGRAPH_\nMario je bil \xc4\x8dlan kluba RK Gorenje Velenje do leta 2016. Vmes je bil sicer dve leti, med 2011 in 2013, pri RK Maribor Braniku._NEWLINE_Z Maribor\xc4\x8dani je v sezoni 2011-12 igral v pokalu Challenge kjer so pri\xc5\xa1li do \xc4\x8detrtfinala in za njih prispeval 32 golov. Zatem so v sezoni 2012-13 igrali v pokalu EHF in tam je Mario dosegel 22 zadetkov na sedmih tekmah._NEWLINE_Leta 2013 se je vrnil v Velenje in ostal naslednje tri sezone. Vse te tri sezone so bili v slovenskem prvenstvu uvr\xc5\xa1\xc4\x8deni na drugo mesto, takoj za prvimi Celjani._NEWLINE_V sezoni 2013-14 so igrali v ligi prvakov in se uvrstili med \xc5\xa1estnajst najbolj\xc5\xa1ih mo\xc5\xa1tev. V tem tekmovanju je \xc5\xa0o\xc5\xa1tari\xc4\x8d dosegel 55 golov. Najve\xc4\x8d zadetkov na posameznem sre\xc4\x8danju je uspel dose\xc4\x8di 27. novembra 2013 na gostovanju pri \xc5\xa1vedskem Halmstadtu, ko je za zmago s 40 proti 32 zabil deset golov in bil s tem najbolj\xc5\xa1i strelec tekme._NEWLINE_V sezoni 2014-15 so igrali v pokalu EHF in tam pri\xc5\xa1li vse do zaklju\xc4\x8dnega turnirja in na koncu zasedli \xc4\x8detrto mesto. V tem tekmovanju je Mario na dvanajstih sre\xc4\x8danjih dosegel 58 zadetkov in bil drugi strelec ekipe._NEWLINE_V svoji zadnji sezoni pri Gorenju, 2015-16, je bil najbolj\xc5\xa1i strelec slovenskega prvenstva. Na skupaj 34 sre\xc4\x8danjih je dosegel 189 zadetkov in za to prejel nagrado za najbolj\xc5\xa1ega strelca sezone.\n_START_SECTION_\nV tujini\n_START_PARAGRAPH_\nLeta 2016 mu je z Velenj\xc4\x8dani potekla pogodba in se je odpravil igrat v tujino, in sicer na Mad\xc5\xbearsko v njihov po mo\xc4\x8di drugi klub, Pick Szeged. Tam ima dru\xc5\xbebo v Sta\xc5\xa1u Skubetu, ki je bil njegov soigralec \xc5\xbee pri Gorenju. Z njimi igra v sezoni 2016-17 v ligi prvakov.\n_START_SECTION_\nReprezentanca\n_START_PARAGRAPH_\nNa njegovem polo\xc5\xbeaju desnega krila vlada v slovenski selekciji izjemno huda konkurenca. Tako je Mario zgolj ob\xc4\x8dasno v ekipi v kateri na njegovem mestu igrajo najve\xc4\x8d Ga\xc5\xa1per Margu\xc4\x8d, Bla\xc5\xbe Janc in drugi. Je pa bil v postavi aprila 2016, ko si je 19 \xc4\x8dlanov mo\xc5\xa1tva v kvalifikacijah izborilo nastop na olimpijskih igrah v letu 2016.'